ନୂଆଦିଲ୍ଲୀ ୨୪/୦୧ : ଅର୍ଥ ମନ୍ତ୍ରୀ ନିର୍ମଳା ସୀତାରମଣ ଆସନ୍ତା ଫେବୃୟାରୀ ୧ରେ ବର୍ଷ ୨୦୨୧-୨୨ ପାଇଁ କେନ୍ଦ୍ରୀୟ ବଜେଟ୍ ଉପସ୍ଥାପନ କରିବେ । ତେବେ ଚଳିତ ବଜେଟ୍ ରେ କେଉଁ କେଉଁ କ୍ଷେତ୍ରକୁ ଗୁରୁତ୍ବ ଦିଆଯିବ ତାହା ସବୁଠୁ ବଡ ପ୍ରଶ୍ନବାଚୀ । କାରଣ କରୋନା ମହାମାରୀ ସମୟରେ ଧୂଳିସାତ୍ ହୋଇଯାଇଥିବା ଦେଶର ଅର୍ଥ ବ୍ୟବସ୍ଥା ପାଇଁ ଚଳିତ ବଜେଟ୍ ଚ୍ୟାଲେଞ୍ଜିଂ ହେବ । ଅନ୍ୟପଟେ ୩ ନୂଆ କୃଷି ଆଇନକୁ ବିରୋଧ କରି ଗତ ୫୦ ଦିନ ହେଲା ଦିଲ୍ଲୀର ବିଭିନ୍ନ ସୀମାରେ ଧାରଣାରେ ବସିଥିବା କୃଷକମାନଙ୍କ ପାଇଁ ସରକାରଙ୍କ ଆଭିମୁଖ୍ୟ କଣ ହେବ ତାହା ଉପରେ ସମସ୍ତଙ୍କ ନଜର ରହିଛି ।
କେନ୍ଦ୍ର ସରକାର କହିବା କଥା ନୂଆ କୃଷି ଆଇନ ଦ୍ବାରା ଚାଷୀମାନଙ୍କ ଆୟ ୨୦୨୨ ସୁଦ୍ଧା ୨ ଗୁଣା କରିବାକୁ ଲକ୍ଷ୍ୟ ରଖାଯାଇଛି । ଏହା ପୂର୍ବରୁ କର୍ଣ୍ଣାଟକରେ ଏକ ରାଲିକୁ ସମ୍ବୋଧନ କରି ଗୃହ ମନ୍ତ୍ରୀ ଅମିତ ଶାହା ସମାନ କଥା ଦୋହରାଇଥିଲେ । ନୂଆ ୩ କୃଷି ଆଇନ ଦ୍ବାରା ଚାଷୀମାନଙ୍କ ଆୟ ଅନେକ ଗୁଣା ବଢିବ ବୋଲି ଶାହା କହିଥିଲେ । ଏହା ସହ ଶାହା କହିଥିଲେ ୨୦୧୩-୧୪ କୃଷି ବଜେଟ୍ ୨୧ ହଜାର ୯୦୦ କୋଟି ଟଙ୍କା ଥିଲା । କିନ୍ତୁ ୨୦୨୦-୨୧ରେ କୃଷି ବଜେଟ୍କୁ ବୃଦ୍ଧି କରାଯାଇ ୧ ଲକ୍ଷ ୩୪ ହଜାର ୩୯୯ କୋଟି ହୋଇଯାଇଛି ।
କିଷାନ ସମ୍ମାନ ନିଧି ଯୋଜନାରେ ଚାଷୀମାନଙ୍କୁ ବାର୍ଷିକ ୬୦୦୦ ଟଙ୍କା ମିଳୁଛି । କିନ୍ତୁ ଆସନ୍ତା ବର୍ଷରୁ ଏହାକୁ ବୃଦ୍ଧି କରାଯାଇ ୧୦ ହଜାର ଟଙ୍କା କରାଯିବାକୁ ସରକାର ଯୋଜନା କରୁଛନ୍ତି ।
